Na osnovu člana 38 stav 1 tačka 4 Zakona o lokalnoj samoupravi („Službeni list Crne Gore“, br.02/18, 34/19, 38/20 i 50/22) i člana 36 stav 1 tačka 4 u vezi članom 39 Statuta opštine Berane („Službeni list Crne Gore-Opštinski propisi“, br.042/18) Skupština opštine Berane je na sjednici održanoj dana, **12. avgusta 2022**. godine, d o n i j e l a

**O D L U K U**

**o usvajanju Lokalnog plana za unapređenje socijalne inkluzije-razvoj usluga socijalne i dječje zaštite za period 2022-2026.godine**

Član 1

Usvaja se Lokalni plan za unapređenje socijalne inkluzije-razvoj usluga socijalne i dječje zaštite za period 2022-2026.godine.

Član 2

Sastavni dio ove Odluke čini Lokalni plan za unapređenje socijalne inkluzije-razvoj usluga socijalne i dječje zaštite za period 2022-2026.godine koji je sačinio Radni tim za izradu plana.

Član 3

Odluka stupa na snagu osmog dana od dana objavljivanja u „Službenom listu Crne Gore-Opštinski propisi“.

**SKUPŠTINA OPŠTINE BERANE**

**Broj:02-016/22-315 PREDSJEDNIK SKUPŠTINE**

**Berane, 12. 08. 2022.godine Novica Obradović**

O b r a z l o ž e nj e

Pravni osnov za donošenje ove odluke sadržan je u članu 38 stav 1 tačka 4 Zakona o lokalnoj samoupravi („Službeni list Crne Gore“, br.002/18, 034/19, 038/20 i 050/22) kojim je propisano da Skupština donosi planove i programe razvoja za pojedine oblasti.

Takođe, Statutom opštine Berane („Službeni list Crne Gore-Opštinski propisi“, br.042/18) u članu 36 stav 1 tačka 4, propisano je da Skupština donosi planove i programe razvoja za pojedine oblasti, dok je članom 39 Statuta propisano da u vršenju poslova iz svoje nadležnosti Skupština donosi Statut opštine, poslovnik, odluke, rješenja, zaključke, povelje, preporuke, planove, programe i druge akte.

U postupku izrade Lokalnog plana za unapređenje socijalne inkluzije-razvoj usluga socijalne i dječje zaštite za period 2022-2026. godine, sprovedena je javna rasprava po zaključku Predsjednika opštine Berane br.01-018/21-2414 od 01.12.2021. godine, koju je sproveo nadležni Sekretarijat za opštu upravu i društvene djelatnosti opštine Berane, a ista je sprovedena u skladu sa Planom za sprovođenje javne rasprave.

Lokalni plan urađen je u skladu sa međunarodnim dokumentima, prije svega sa onima koji se odnose na garancije ljudskih prava i sloboda, kao i sa nacionalnim zakonodavstvom.

Lokalni plan uključuje različite aktivnosti iz domena promocije ljudskih prava, osnaživanja ciljnih grupa, smanjenja diskriminacije itd. Osim aktivnosti u dijelu promocije ljudskih prava, ovim dokumentom definisane su i prioritetne usluge socijalne i dječije zaštite koje su neophodne korisnicima. Cilj je da sve što se realizuje bude prilagođeno potrebama građana i građanki tj. situaciji u samoj lokalnoj zajednici.

U cilju kvalitetnije izrade Lokalnog plana formiran je radni tim, koji su sačinjavali predstavnici Opštine Berane, predstavnici javnog sektora i predstavnici organizacija civilnog društva.

Tokom izrade Lokalnog plana Opštine Berane, sproveden je i proces konsultacije zainteresovane javnosti. U tu svrhu, kreiran je upitnik koji je objavljen na sajtu Opštine Berane, distribuiran putem e- mail-a, putem društvenih mreža, u štampanom obliku i promovisan u lokalnom mediju.

Lokalni plan sadrži sledeće podatke: Ciljeve Lokalnog plana; mjere i aktivnosti koje treba realizovati; indikatore aktivnosti i mjera; nosioce realzacije svake aktivnosti i mjera, vremenski okvir u kome treba realizovati aktivnosti i izvor finansijskih sredstava.

Lokalni plan predviđa set aktivnosti kojima se želi postići povećanje socijalne inkluzije, tj. društvene uključenosti građana i građanki koji su prepoznati kao prioritetne ciljne grupe, trenutno izložene socijalnoj isključenosti ili su u riziku da budu (materijalno ugrožena lica, starija lica, žrtve nasilja, LGBTIQ, Romi i Egipćani itd ). Ono što je opredeljenje ovog strateškog dokumenta jeste da se prioritetnim ciljnim grupama omogući pristup adekvatnoj podršci i omogući njihovo puno uživanje ljudskih prava, te spriječi eventualna diskriminacija.

Predlažemo da se usvoji Lokalni akcioni plan za unapređenje socijalne inkluzije - razvoj usluga socijalne i dječije zaštite sa Odlukom o njegovom usvjanju kao u tekstu predloga.

SEKRETARIJAT ZA OPŠTU UPRAVU I DRUŠTVENE DJELATNOSTI